จาง ม่านเฉิง

จาง ม่านเฉิง (; เสียชีวิต  กรกฎาคม ค.ศ. 184) เป็นขุนพลของกบฏโพกผ้าเหลืองในช่วงปลายยุคราชวงศ์ฮั่นตะวันออก (東漢 ตงฮั่น) เป็นผู้นำของกบฏโพกผ้าเหลืองในเมืองลำหยง (南陽郡 หนานหยางจฺวิ้น) ประกาศตนในตำแหน่งทูตแห่งเทพ (神上使 เฉินช่างฉื่อ)

 ประวัติ 
เมื่อ ค.ศ. 184 ในรัชสมัยพระเจ้าเลนเต้ (漢靈帝 ฮั่นหลิงตี้) แห่งราชวงศ์ฮั่นตะวันออก (東漢 ตงฮั่น) เมื่อม้าอ้วนยี่ (馬元義 หม่า ยฺเหวียนอี้) หัวหน้าฟาง (方;  "ทิศทาง") ใหญ่ของขบวนการไท่ผิงเต้า (太平道;  "วิถีมหาสันติ") ถูกราชสำนักของราชวงศ์ฮั่นตะวันออกจับกุมและถูกประหารชีวิตด้วยทัณฑ์รถม้าแยกร่าง เตียวก๊ก (張角 จาง เจฺว๋) ผู้นำขบวนการไท่ผิงเต้าจึงเริ่มต้นก่อกบฏโพกผ้าเหลืองเมื่อประมาณเดือนมีนาคม ค.ศ. 184 กบฏโพกผ้าเหลืองก่อการขึ้นในหลายมณฑล จาง ม่านเฉิงเป็นผู้นำของกบฏโพกผ้าเหลืองที่ก่อการในเมืองลำหยง (南陽郡 หนานหยางจฺวิ้น) มณฑลเกงจิ๋ว (荊州 จิงโจว) 

จาง ม่านเฉิงประกาศตนเป็นทูตแห่งเทพ (神上使 เฉินช่างฉื่อ) ระดมกำลังกบฏโพกผ้าเหลืองในเมืองลำหยงได้หลายหมื่นคน จากนั้นเมื่อวันที่ 24 มีนาคม ค.ศ. 184 จาง ม่านเฉิงนำกบฏโพกผ้าเหลืองในเมืองลำหยงเข้าโจมตีและสังหารฉู่ ก้ง (褚貢) เจ้าเมือง (太守 ไท่โฉ่ว) ของเมืองลำหยง และยึดอำเภออ้วนเซีย (宛城 หว่านเฉิง; ปัจจุบันคือเขตหว่านเฉิง นครหนานหยาง มณฑลเหอหนาน) ซึ่งเป็นอำเภอเอกของเมืองลำหยงเป็นฐานที่มั่น จาง ม่านเฉิงตั้งมั่นอยู่ในอำเภออ้วนเซียได้ร้อยกว่าวัน(時南陽黃巾張曼成起兵，稱「神上使」，衆數萬，殺郡守褚貢，屯宛下百餘日。) โฮ่วฮั่นชู เล่มที่ 71. จนกระทั่งในช่วงระหว่างวันที่ 26 มิถุนายนถึง 25 กรกฎาคม ฉิน เจี๋ย (秦頡) ผู้รับตำแหน่งเจ้าเมืองของเมืองลำหยงแทนที่ฉู่ ก้ง รวบรวมกำลังพลในท้องถิ่นเมืองลำหยงเข้าโจมตีจาง ม่านเฉิงจนเอาชนะได้และสังหารจาง ม่านเฉิงได้สำเร็จ

ผู้ใต้บังคับบัญชาของจาง ม่านเฉิง ได้แก่ เตียวฮ่อง (趙弘 เจ้า หง), ฮั่นต๋ง (韓忠 หาน จง) และซุนต๋ง (孫夏 ซุน เซี่ย) ได้รับช่วงตำแหน่งผู้นำของกบฏโพกผ้าเหลืองในเมืองลำหยงถัดจากจาง ม่านเฉิงไปตามลำดับ แต่ทั้งหมดก็ถูกสังหารระหว่างการรบกับทัพหลวงของราชวงศ์ฮั่น ในที่สุดกบฏโพกผ้าเหลืองในเมืองลำหยงก็ถูกปราบปรามจนราบคาบ

 ดูเพิ่ม 
 รายชื่อบุคคลในยุคสามก๊ก

 หมายเหตุ 

 อ้างอิง 

 บรรณานุกรม 
 ฟ่าน เย่ (คริสต์ศตวรรษที่ 5). โฮ่วฮั่นชู.

หมวดหมู่:กบฏโพกผ้าเหลือง
หมวดหมู่:บุคคลในยุคราชวงศ์ฮั่นที่ถูกสังหารในยุทธการ